དེ་ལྟར་ཕྱུར་བ་བཟོ་སྟངས་དེའི་རིགས་ནག་ཆུའི་དཀྱིལ་རྒྱུད་ཁུལ་དུ་དར་ཁྱབ་ཆེ་ཞིང་།ཕྱུར་ལེབ་དེའི་མིང་ཡང་ལ་ལ་ཞེས་བརྗོད་ཀྱི་འདུག་ལ།མིང་དེར་ཧོབ་སྟེ་བལྟས་དུས་རྒྱ་སྐད་ཀྱི་སྒྲ་ཟུར་ཆགས་འདྲ་བོ་འདུག་ཀྱང་བགྲེས་སོང་མང་པོ་ཞིག་ལ་བཀའ་འདྲི་ཞུས་པར།མིང་དེའི་གོ་དོན་དང་རྒྱུ་མཚན་འདི་ཡིན་ཤོད་རྒྱུ་མེད་ཀྱང་ཆེས་སྔར་དུས་ནས་ལ་ལ་ཁོ་ན་བརྗོད་ཀྱི་ཡོད་ཚུལ་གཅིག་མཚུངས་ཡིན་པར་གཞིགས་ན་རྒྱ་སྐད་ཀྱི་སྒྲའི་ཟུར་ཆགས་མིན་པར་གནའ་བོའི་བརྡ་རྙིང་ཞིག་ཡིན་ནམ་སྙམ་པས་གཟུར་གནས་མཁན་ཚོས་དཔྱད་པ་གནང་འོས་ཆེ།ཡང་བོད་ལྷོ་རྒྱུད་ཁུལ་ལ་ལར་ལྡེབ་བེ་ཞེས་དར་བ་མེ་ལ་ཅུང་ཟད་ཚ་བོ་བཟོས་པའི་སྟེང་དུ་ཕྱུར་ཁུ་དྲོད་མོ་འོས་འཚམས་བླུགས་ནས་དཀྲུག་དཀྲུག་བཏང་བས་འདར་མ་འདུར་ཞིག་ཏུ་ཆགས་པའི་སྐབས་ཕྱུར་ཁུ་རིགས་ཕལ་ཆེར་ཕྱི་ལ་བཞུར་རྗེས་མེ་ལ་བསྐོལ་བ་དེ་ཉིད་རྡོག་པོ་ལེབ་མོ་དང་།རིང་པོར་འཐེན་པ་སོགས་གོང་གི་ཕྱུར་ལེབ་དང་ཆ་འདྲ་བ་དག་ཀྱང་ཡོད་སྐད་འདུག